कितने पूजा पाठ कराये, कितने पंडित बुलाये, शुभ मुहूर्त और चौघडि़ये दिखाये, घर में रंग-रोगन करवाया,वास्तुशास्त्र के हिसाब से कार्यालय का स्थापत्य भी ठीक कराया तथा जिम में जाकर डोळे भी बनाये यानी कोशिश तो आपने पूरी ही की थी। जान के सारे घोड़े खोल दिये आपने, लेकिन मिला क्या? ठन-ठन गोपाल! अब आपका बैडलक ही इतना खराब चल रहा है तो नरेन्द्र मोदी भी कहां-कहां हाथ लगायें... आपकी स्थिति तो ऐसी है कि जहां-जहां पांव पड़े सन्तन के, तहां-तहां बन्टाधार हुआ। आपने सरकार बनाई तो संसद पर हमला हो गया, विमान का अपहरण हो गया और अज़हर मसूद जैसा आतंकवादी छोड़ना पड़ा। आपने मुशर्रफ़ को यहां बुलाया तो वो आगरे में खा-पी के पिछवाड़े पर हाथ पोंछता हुआ चला गया। स्वयं पाकिस्तान गए तो आपने जिन्ना की मज़ार पर चढ़ाने वाले फूल खुद पर चढ़ा लिए, बस चलाईं तो पाकिस्तान से नकली करंसी और असली दहशतगर्द आने शुरू हो गए। आपके श्रीचरण गुजरात में पड़े तो ये भी हैरान हो गया। विपदाओं ने सामूहिक आक्रमण कर दिया। कभी चक्रवात, कभी भूकम्प, कभी माता के मंदिर में भगदड़ तो कभी मंदी के मारे रत्न कलाकारों द्वारा आत्महत्या। गांधीनगर के अक्षरधाम पर अटैक हो गया, गोधरा में ट्रेन जल गईं, सूरत में भयंकर बाढ़ आ गई और अब अहमदाबाद व मोडासा में बम ब्लास्ट हो गए। मतलब ये है कहने का कि आपके लिए शगुन कुछ ठीक नहीं है।